钦定古今图书集成/明伦汇编/氏族典/第303卷 > 梁震
## 钦定古今图书集成/明伦汇编/氏族典/第303卷 > 梁震

按《明外史梁震传》：“震，新野人。袭榆林卫指挥使。嘉靖
七年，进署都指挥佥事，协守宁夏兴武营，寻充延绥
游击将军。廉勇好读兵书，善训士，力挽彊命中，数先
登。擢延绥副总兵，却敌镇远关，进都督佥事。十四年
进都督同知，充陕西总兵官。寻论黄甫川功，进右都
督。明年，移镇大同。寇入犯，震破之。寇愤，驻近边伺隙。”
时车驾祀山陵，震伏将士于诸路。寇果入，大破之。进
左都督，荫一子百户。震父栋前阵亡。震辞荫子，乞父
祭葬。帝嘉而许之。卒，谥“武壮。”震有机略，号令明审，前
后百十战，未尝少挫。